O‘zbekiston Respublikasida sinov tariqasida qishloq xo‘jaligi sohasida ro‘yxatdan o‘tkazish ishlariga tayyorgarlik ko‘rish va ularni amalga oshirish chora-tadbirlari to‘g‘risida

Vazirlar Mahkamasining “Qishloq xo‘jaligi sohasida statistik ma’lumotlar bazasini kengaytirish va takomillashtirish chora-tadbirlari to‘g‘risida” 2021-yil 26-fevraldagi 104-son qarorida belgilangan vazifalar ijrosini samarali tashkil etish, qishloq xo‘jaligi sohasida ro‘yxatdan o‘tkazishning tashkiliy va metodik prinsiplarini, dasturiy-texnik ta’minoti va ma’lumotlarni qayta ishlashning texnologik jarayonlarini sinovdan o‘tkazish, davlat organlari va tashkilotlari, mahalliy davlat hokimiyati organlari rahbarlarining ushbu jarayonlardagi mas’uliyatini yanada oshirish maqsadida Vazirlar Mahkamasi qaror qiladi:
 1. O‘zbekiston Respublikasida sinov tariqasida qishloq xo‘jaligi sohasida ro‘yxatdan o‘tkazish ishlari 2022-yilning avgust oyida Samarqand viloyatining Jomboy tumani hamda Toshkent viloyatining Parkent tumanida amalga oshirilsin.
 2. Quyidagilar:
 sinov tariqasida qishloq xo‘jaligi sohasida ro‘yxatdan o‘tkazish ishlariga tayyorgarlik ko‘rish, ularni amalga oshirish va ularning natijalarini tahlil qilish tartibini nazarda tutuvchi O‘zbekiston Respublikasida sinov tariqasida qishloq xo‘jaligi sohasida ro‘yxatdan o‘tkazish ishlariga tayyorgarlik ko‘rish va ularni amalga oshirish tartibi to‘g‘risidagi nizom 1-ilovaga muvofiq;
 sinov tariqasida qishloq xo‘jaligi sohasida ro‘yxatdan o‘tkazish ishlariga tayyorgarlik ko‘rish va ularni amalga oshirish, moliyaviy va moddiy-texnik ta’minot yuzasidan amalga oshiriladigan tadbirlar, ushbu jarayonlarga mas’ul vazirlik, idoralar va mahalliy hokimliklarning hamda bajarish muddatlarini belgilovchi O‘zbekiston Respublikasida sinov tariqasida qishloq xo‘jaligi sohasida ro‘yxatdan o‘tkazish ishlariga tayyorgarlik ko‘rish va ularni amalga oshirish bo‘yicha “yo‘l xaritasi” 2-ilovaga muvofiq;
 sinov tariqasida qishloq xo‘jaligi sohasida ro‘yxatdan o‘tkazish jarayonlariga vaqtinchalik yollanadigan xodimlar, ushbu jarayonlarga davlat organlari va tashkilotlari xodimlarini, shuningdek, jismoniy va yuridik shaxslarni jalb etish, ularga qo‘yiladigan talablar hamda ushbu shaxslar mehnatiga haq to‘lash tartibini nazarda tutuvchi O‘zbekiston Respublikasida sinov tariqasida qishloq xo‘jaligi sohasida ro‘yxatdan o‘tkazish ishlariga jismoniy va yuridik shaxslarni jalb etish va ularga haq to‘lash tartibi to‘g‘risidagi nizom 3-ilovaga muvofiq;
 sinov tariqasida qishloq xo‘jaligi sohasida ro‘yxatdan o‘tkazish jarayonida respondentlarning qishloq xo‘jaligi faoliyatiga doir ma’lumotlarini yig‘ishda foydalaniladigan savollar ro‘yxatini o‘z ichiga olgan O‘zbekiston Respublikasida sinov tariqasida qishloq xo‘jaligi sohasida ro‘yxatdan o‘tkazish dasturi 4-ilovaga muvofiq;
 sinov tariqasida qishloq xo‘jaligi sohasida ro‘yxatdan o‘tkazish dasturi asosida ishlab chiqilgan ro‘yxatdan o‘tkazish so‘rovnoma shakllaridan iborat O‘zbekiston Respublikasida sinov tariqasida qishloq xo‘jaligi sohasida ro‘yxatdan o‘tkazish so‘rovnomalari ro‘yxati 5-ilovaga muvofiq tasdiqlansin.
 3. Samarqand va Toshkent viloyatlari hokimliklari huzuridagi O‘zbekiston Respublikasida 2024-yilda qishloq xo‘jaligi sohasida ro‘yxatdan o‘tkazishga ko‘maklashish bo‘yicha hududiy komissiyalar 2022-yilda sinov tariqasida qishloq xo‘jaligi sohasida ro‘yxatdan o‘tkazish ishlariga tayyorgarlik ko‘rish va ularni amalga oshirish bilan bog‘liq chora-tadbirlar belgilangan muddatlarda va sifatli bajarilishini ta’minlasinlar.
 4. O‘zbekiston Respublikasi Davlat statistika qo‘mitasi Axborot texnologiyalari va kommunikatsiyalarini rivojlantirish vazirligi, Qishloq xo‘jaligi vazirligi bilan birgalikda sinov tariqasida qishloq xo‘jaligi sohasida ro‘yxatdan o‘tkazish ishlarining birlamchi ma’lumotlarini kiritish va qayta ishlash bo‘yicha maxsus dasturiy ta’minotni (keyingi o‘rinlarda — dasturiy ta’minot) ishlab chiqsin. Bunda:
 Davlat statistika qo‘mitasi dasturiy ta’minotni ishlab chiqish va joriy etish bo‘yicha buyurtmachi etib;
 dasturiy ta’minotni joriy etish va keyinchalik qo‘llab-quvvatlash Davlat budjeti mablag‘lari va qonunchilik hujjatlari bilan taqiqlanmagan boshqa mablag‘lar hisobidan moliyalashtirilishi belgilansin.
 5. O‘zbekiston Respublikasi Davlat soliq qo‘mitasi huzuridagi Kadastr agentligi, Qishloq xo‘jaligi vazirligi, Samarqand va Toshkent viloyatlari hokimliklari bilan birgalikda sinov tariqasida qishloq xo‘jaligi sohasida ro‘yxatdan o‘tkazish ishlari amalga oshiriladigan hududlarni 2022-yil 1-iyunga qadar zarur miqdorda kartografik materiallar (shahar va qishloq aholi punktlarining sxematik rejalari va xaritalari, qishloq xo‘jaligi yerlaridan foydalanuvchilarning yer uchastkalari xaritalari) bilan ta’minlasin.
 6. Samarqand va Toshkent viloyatlari hokimliklari hamda Jomboy va Parkent tumanlari hokimliklari, O‘zbekiston Respublikasi Davlat soliq qo‘mitasi huzuridagi Kadastr agentligi, Mahalla va nuroniylarni qo‘llab-quvvatlash vazirligi 2022-yil 1-iyunga qadar aholi punktlari va ko‘chalar nom belgilarini o‘rnatish, xonadon va uylarni to‘liq raqamlash ishlarini yakuniga yetkazsin va sinov tariqasida qishloq xo‘jaligi sohasida ro‘yxatdan o‘tkazish davriga qadar muntazam ravishda yangilab borilishini hamda ro‘yxatdan o‘tkazish davrida ularga o‘zgartirish kiritilmasligini ta’minlasin.
 7. O‘zbekiston Respublikasi Milliy gvardiyasi Ichki ishlar vazirligi bilan birgalikda sinov tariqasida amalga oshiriladigan qishloq xo‘jaligi sohasida ro‘yxatdan o‘tkazish ishlariga jalb etiladigan xodimlar hamda ro‘yxatdan o‘tkazish uchun ajratilgan bino va inshootlar xavfsizligini ta’minlasin.
 8. O‘zbekiston Respublikasi Davlat statistika qo‘mitasi belgilangan tartibda manfaatdor vazirlik va idoralar bilan birgalikda 2022-yilda sinov tariqasida qishloq xo‘jaligi sohasida ro‘yxatdan o‘tkazish ishlariga tayyorgarlik ko‘rish va ularni amalga oshirish bilan bog‘liq xarajatlar smetasini 2022-yil O‘zbekiston Respublikasi Davlat budjeti parametrlarida nazarda tutilgan mablag‘lar doirasida ishlab chiqsin.
 9. O‘zbekiston Respublikasi Davlat statistika qo‘mitasi Milliy axborot agentligi va Milliy teleradiokompaniya bilan birgalikda 2022-yilda sinov tariqasida qishloq xo‘jaligi sohasida ro‘yxatdan o‘tkazish ishlarining mazmun-mohiyati ommaviy axborot vositalari va Internet jahon axborot tarmog‘ida keng yoritilishini tashkil etsin.
 10. O‘zbekiston Respublikasi Davlat statistika qo‘mitasi sinov natijalariga ko‘ra, O‘zbekiston Respublikasida 2024-yilda qishloq xo‘jaligi sohasida ro‘yxatdan o‘tkazishni nazarda tutuvchi normativ-huquqiy hujjat loyihasini 2023-yil 1-fevraliga qadar ishlab chiqsin va Vazirlar Mahkamasiga kiritsin.
 11. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev zimmasiga yuklansin.
 1. Ushbu Nizom O‘zbekiston Respublikasida sinov tariqasida qishloq xo‘jaligi sohasida ro‘yxatdan o‘tkazish ishlariga (keyingi o‘rinlarda — sinov tariqasida ro‘yxatdan o‘tkazish) tayyorgarlik ko‘rish, ularni amalga oshirish va ularning natijalarini tahlil qilish tartibini belgilaydi.
 2. Sinov tariqasida ro‘yxatdan o‘tkazish ishlari 2022-yilning avgust oyida tanlab olingan hududlarda amalga oshiriladi va ro‘yxatdan o‘tkazish boshlanishining aniq vaqti 2022-yil 1-avgust soat 00:00 etib belgilanadi (keyingi o‘rinlarda — ro‘yxatdan o‘tkazish sanasi). Ro‘yxatdan o‘tkazish davomiyligi — 31 kun etib belgilanadi.
 Respondentlarning qishloq xo‘jaligi faoliyatiga doir ma’lumotlarini yig‘ishda ro‘yxatdan o‘tkazish sanasidan keyin sodir bo‘lgan xo‘jalik faoliyatidagi o‘zgarishlar hisobga olinmaydi hamda mazkur o‘zgarishlar ro‘yxatdan o‘tkazish so‘rovnomalari va boshqa ro‘yxatdan o‘tkazish hujjatlarida qayd etilmaydi.
 3. Ro‘yxatdan o‘tkazish so‘rovnomalari sinov tariqasida ro‘yxatdan o‘tkazish dasturiga kiritilgan savollardan tashkil topadi.
 4. Qishloq xo‘jaligi faoliyatiga doir ma’lumotlarni to‘plash:
 dehqon va tomorqa xo‘jaliklari, dala hovli uchastkalari egalari to‘g‘risidagi ma’lumotlar ular yashaydigan xo‘jaliklarga tashrif buyurgan holda, respondentlar bilan so‘rov o‘tkazish va ularning javoblari asosida ma’lumotlarni planshet qurilmalari yordamida ro‘yxatdan o‘tkazish so‘rovnomalarini to‘ldirish orqali to‘planadi. So‘rov o‘tkazilayotgan respondentlarning og‘zaki javoblari asosida ro‘yxatdan o‘tkazuvchi shaxslar tomonidan tegishli so‘rovnomalarga ma’lumotlar kiritiladi. Ro‘yxatdan o‘tkazish davrida xo‘jalik boshlig‘ining o‘zi bo‘lmaganda, xo‘jalikka doir ma’lumotlar ushbu xo‘jalikning voyaga yetgan a’zosi tomonidan ma’lum qilinadi;
 fermer xo‘jaliklari va qishloq xo‘jaligi faoliyatini amalga oshiruvchi boshqa tashkilotlar to‘g‘risidagi ma’lumotlar ularning rahbar va mas’ul xodimlari bilan so‘rov o‘tkazish va ularning javoblari asosida ma’lumotlarni planshet qurilmalari yordamida ro‘yxatdan o‘tkazish so‘rovnomalarini to‘ldirish orqali to‘planadi. So‘rov o‘tkazilayotgan respondentlarning og‘zaki javoblari asosida ro‘yxatdan o‘tkazuvchi shaxslar tomonidan tegishli so‘rovnomalarga ma’lumotlar kiritiladi. Xo‘jalikka (tashkilotga) doir ma’lumotlar ushbu xo‘jalik (tashkilot)ning rahbari yoki bosh hisobchisi tomonidan ma’lum qilinadi;
 ro‘yxatdan o‘tkazish obyektida ro‘yxatdan o‘tishni istamagan respondentlar uchun ro‘yxatdan o‘tkazish so‘rovnomalariga ma’lumotlar tuman hokimliklari tomonidan ajratilgan bino yoki xonalarda joylashgan statsionar uchastkalarda (keyingi o‘rinlarda — statsionar uchastkalar) kiritiladi;
 respondentlar ro‘yxatdan o‘tkazish so‘rovnomasidagi savollarga javob berishni rad etgan taqdirda, ro‘yxatdan o‘tkazish so‘rovnomalariga ma’lumotlar fuqarolarning o‘zini o‘zi boshqarish organlaridagi, mahalliy davlat hokimiyati organlari yoki qishloq xo‘jaligi, veterinariya va chorvachilikni rivojlantirish, shuningdek Kadastr agentligi huzuridagi Davlat kadastrlari palatasining tegishli hududiy boshqarmalaridagi, tuman fermer, dehqon xo‘jaliklari va tomorqa yer egalari kengashlaridagi mavjud ma’lumotlar asosida kiritiladi;
 gapirishi va eshitishida nuqsoni bo‘lgan respondentlarning xo‘jalikka (tashkilotga) doir ma’lumotlari tegishli hudud bo‘yicha nogironlik jamiyatlarining xodimlari yoki ushbu shaxslar bilan muomala qilish imkoniyati mavjud bo‘lgan shaxslar ko‘magida to‘planadi.
 5. Respondentlar o‘zining qishloq xo‘jaligi faoliyatini amalga oshiradigan joyi bo‘yicha ro‘yxatdan o‘tkaziladi. Bu joy respondent ro‘yxatdan o‘tgan (ro‘yxatga qo‘yilgan) manzil bilan mos kelishi yoki mos kelmasligi ham mumkin.
 6. Quyidagi organlar sinov tariqasida ro‘yxatdan o‘tkazish ishlariga tayyorgarlik ko‘rish va ularni amalga oshirishni ta’minlaydi:
 2024-yilda qishloq xo‘jaligi sohasida ro‘yxatdan o‘tkazishga ko‘maklashish bo‘yicha respublika komissiyasi (keyingi o‘rinlarda — respublika komissiyasi);
 Samarqand va Toshkent viloyatlari hokimliklari huzurida tuzilgan 2024-yilda qishloq xo‘jaligi sohasida ro‘yxatdan o‘tkazishga ko‘maklashish bo‘yicha hududiy komissiyalar (keyingi o‘rinlarda — hududiy komissiyalar);
 davlat statistika organlari;
 tegishli vazirliklar va idoralar.
 7. O‘zbekiston Respublikasi Davlat statistika qo‘mitasi (keyingi o‘rinlarda — Qo‘mita) qishloq xo‘jaligi sohasida ro‘yxatdan o‘tkazish bo‘yicha maxsus vakolatli davlat organi sifatida quyidagilarni amalga oshiradi:
 sinov tariqasida ro‘yxatdan o‘tkazish bo‘yicha metodika va qo‘llanma materiallarni tayyorlaydi hamda belgilangan tartibda tasdiqlaydi;
 sinov tariqasida ro‘yxatdan o‘tkazuvchi xodimlar guvohnomasi shaklini ishlab chiqadi;
 planshet qurilmalari yordamida ro‘yxatdan o‘tkazish so‘rovnomalarini to‘ldirish, tahlil qilish va natijalarini o‘z vaqtida olish bo‘yicha axborot tizimi ishlab chiqilishini tashkil qiladi;
 sinov tariqasida ro‘yxatdan o‘tkazish hujjatlarini chop etish, kanselyariya buyumlari hamda moddiy-texnik ta’minot vositalarini tayyorlash (sotib olish) va ularni o‘z vaqtida tegishli hududlarga yetkazib berish ishlarini tashkil etadi;
 sinov tariqasida ro‘yxatdan o‘tkazuvchi xodimlarni tanlab olish va o‘qitish tartibini belgilaydi, Samarqand hamda Toshkent viloyatlari statistika boshqarmalari (keyingi o‘rinlarda — hududiy statistika boshqarmalari) xodimlarini o‘qitishni tashkil etadi;
 O‘zbekiston Respublikasi Davlat soliq qo‘mitasi huzuridagi Kadastr agentligi (keyingi o‘rinlarda — Kadastr agentligi) bilan birgalikda ro‘yxatdan o‘tkazishda foydalaniladigan kartografik materiallarni tayyorlash bo‘yicha texnik shartlarni ishlab chiqadi;
 O‘zbekiston Milliy axborot agentligi va O‘zbekiston Milliy teleradiokompaniyasi bilan birgalikda sinov tariqasida ro‘yxatdan o‘tkazish haqida aholini hamda qishloq xo‘jaligi sohasida faoliyat yuritayotgan subyektlarni xabardor qilish ishlarini (shu jumladan, SMS-xabarnoma, audio va video reklama materiallari, nashrlar va boshqalar) muvofiqlashtiradi;
 sinov tariqasida ro‘yxatdan o‘tkazish ishlarining hududiy komissiyalar bilan birgalikda sifatli o‘tkazilishini tashkil etishga ko‘maklashadi;
 qishloq xo‘jaligi faoliyatiga doir ma’lumotlarga ishlov berish tartibini belgilaydi va ularga ishlov berishni amalga oshiradi.
 8. Samarqand hamda Toshkent viloyatlari hokimliklari, Jomboy va Parkent tumanlari hokimliklari:
 ma’muriy-hududiy birliklar chegaralarini hisobga olib, aholi punktlarining to‘liq ro‘yxati tuzilishini ta’minlaydi;
 tomorqa yer maydonlari mavjud bo‘lgan dehqon va tomorqa xo‘jaliklari sonini ko‘rsatgan holda, fuqarolar yig‘inlarining to‘liq ro‘yxatini tuzadi;
 mavjud fermer xo‘jaliklari hamda qishloq xo‘jaligi faoliyatini amalga oshiruvchi boshqa tashkilotlar, bog‘dorchilik, polizchilik va uzumchilik shirkatlari sonini ko‘rsatib, ularning to‘liq ro‘yxatini shakllantiradi;
 dehqon va tomorqa xo‘jaliklari, dala hovli uchastkalari egalari, fermer xo‘jaliklari va qishloq xo‘jaligi faoliyatini amalga oshiruvchi boshqa tashkilotlar sonidan kelib chiqib, belgilangan tartibda hududlarni ro‘yxatdan o‘tkazish, instruktorlik va hisob uchastkalariga bo‘linishini ta’minlaydi hamda ularning faoliyatini tashkil etadi;
 ma’muriy-hududiy birliklarda ko‘chalarning nomlari, uylarning raqamlari ko‘rsatilgan ko‘rsatkichlar bo‘lishini ta’minlaydi;
 jalb etilgan ro‘yxatdan o‘tkazuvchi xodimlar tarkibini tasdiqlaydi;
 sinov tariqasida ro‘yxatdan o‘tkazuvchi xodimlarni tanlab olish va o‘qitishni tashkil etadi;
 sinov tariqasida ro‘yxatdan o‘tkazishga jalb etilgan shaxslarning o‘qishi va ishlashi uchun yaroqli bo‘lgan mebellar va aloqa vositalari bilan jihozlangan vaqtincha binolar yoki xonalar ajratilishini ta’minlaydi;
 sinov tariqasida ro‘yxatdan o‘tkazish hujjatlarini vaqtincha saqlash uchun qo‘riqlanadigan binolar yoki xonalar ajratilishini ta’minlaydi;
 zarur transport va aloqa vositalari taqdim etilishini ta’minlaydi;
 sinov tariqasida ro‘yxatdan o‘tkazish ishlarining sifatli amalga oshirilishini ta’minlaydi;
 sinov tariqasida ro‘yxatdan o‘tkazishda xavfsizlikni ta’minlash ishlari muvofiqlashtirilishini tashkil etadi.
 9. O‘zbekiston Respublikasi Ichki ishlar vazirligi va Milliy gvardiyasi:
 sinov tariqasida ro‘yxatdan o‘tkazish ishlariga jalb etilgan shaxslarning xavfsizligini;
 jinoyatchilik ko‘p uchraydigan hududlar va tarbiyasi og‘ir oilalar ro‘yxatlari shakllantirilishini;
 sinov tariqasida ro‘yxatdan o‘tkazish jarayonida jamoat tartibini saqlash maqsadida ro‘yxatdan o‘tkazuvchi guruhlarga bir nafar xodim jalb etilishini;
 o‘z xodimlarining sinov tariqasida ro‘yxatdan o‘tkazuvchi xodimlar bilan birgalikda ro‘yxatdan o‘tkazish jarayonida ishtirok etishini;
 sinov tariqasida ro‘yxatdan o‘tkazish davrida ro‘yxatdan o‘tkazish materiallarining saqlanishini hamda ro‘yxatdan o‘tkazuvchi organlarning binolari va yuklari qo‘riqlanishini;
 sinov tariqasida ro‘yxatdan o‘tkazish davrida ro‘yxatdan o‘tkazuvchi xodimlarni ro‘yxatdan o‘tkazish uchun korxona va tashkilotlar hududiga kirishga to‘sqinlik qilmaslik maqsadida korxona va tashkilotlar ma’muriyati bilan profilaktik tushuntirish ishlari o‘tkazilishini;
 sinov tariqasida ro‘yxatdan o‘tkazish ishlariga tayyorgarlik ko‘rish va ularni amalga oshirish davrida hududlarda tinchlik va osoyishtalik, jamoat tartibi, fuqarolar xavfsizligini ta’minlaydi.
 10. Zarur hollarda, sinov tariqasida ro‘yxatdan o‘tkazish ishlariga tayyorgarlik ko‘rish va ularni amalga oshirish doirasidagi ayrim ishlar va tadbirlarni bajarishga ko‘maklashish uchun boshqa vazirliklar, idoralar va tashkilotlar qo‘shimcha ravishda jalb etilishi mumkin.
 11. Sinov tariqasida ro‘yxatdan o‘tkazish ishlariga tayyorgarlik ko‘rish va ularni amalga oshirish bilan bog‘liq xarajatlar O‘zbekiston Respublikasi Davlat budjeti parametrlarida nazarda tutilgan mablag‘lar doirasida va qonunchilik hujjatlarida taqiqlanmagan boshqa mablag‘lar hisobidan moliyalashtiriladi.
 Moliyalashtirish uchun zarur mablag‘lar hisob-kitoblari Qo‘mita, O‘zbekiston Respublikasi Moliya vazirligi, Qishloq xo‘jaligi vazirligi, Kadastr agentligi va boshqa mas’ul idoralar tomonidan tayyorlanadi.
 12. Kadastr agentligi sinov tariqasida ro‘yxatdan o‘tkazish ishtirokchilarini ro‘yxatdan o‘tkazish ishlariga tayyorgarlik ko‘rish va ularni amalga oshirish uchun zarur kartografik materiallar bilan ta’minlaydi.
 Ro‘yxatdan o‘tkazish uchun kartografik materiallar quyidagilarni o‘z ichiga oladi:
 Jomboy va Parkent tumanlarining ma’muriy-hududiy xaritalari;
 shaharlar, shaharchalar, qishloq aholi punktlari va mahallalarning sxematik rejalari.
 Shu bilan birga, Kadastr agentligi tomonidan:
 yer uchastkalarining o‘rni va o‘lchamlari, ularning yer egalari, yerdan foydalanuvchilar, ijarachilar va mulkdorlar bo‘yicha ma’lumotlar;
 har bir yer egasi, yerdan foydalanuvchi, ijarachi va yer uchastkasi mulkdori bo‘yicha yer kadastri elektron ma’lumotlar bazasi shakllantiriladi.
 13. Ro‘yxatdan o‘tkazish ishlarini amalga oshirishning tashkiliy rejasi (keyingi o‘rinlarda — tashkiliy reja) tegishli hududiy komissiyalar tomonidan Jomboy va Parkent tumanlari bo‘yicha alohida tuziladi.
 Ro‘yxatdan o‘tkazish uchastkalarining chegaralari har bir ro‘yxatdan o‘tkazish uchastkasiga to‘g‘ri keladigan yuklamani (o‘rtacha 4500 ta dehqon xo‘jaligi (xonadon) va o‘rtacha 250 ta fermer xo‘jaligi) hisobga olingan holda, ma’muriy-hududiy bo‘linish yaxlitligini (tuman darajasida) saqlash sharti bilan belgilanadi.
 Ro‘yxatdan o‘tkazish uchastkalari har bir instruktorga to‘g‘ri keladigan yuklama (o‘rtacha 900 ta dehqon xo‘jaligi (xonadon) va o‘rtacha 50 ta fermer xo‘jaligi) va hududdagi mavjud xo‘jaliklar soni hisobga olingan holda instruktorlik uchastkalariga bo‘linadi.
 Instruktorlik uchastkalari har bir ro‘yxatdan o‘tkazuvchiga to‘g‘ri keladigan yuklamadan (o‘rtacha 180 ta dehqon xo‘jaligi (xonadon) va o‘rtacha 10 ta fermer xo‘jaligi) kelib chiqqan holda hisob uchastkalariga bo‘linadi.
 Hududiy komissiyalar va respublika komissiyasi qaroriga asosan borish qiyin bo‘lgan va olis hududlarda hisob uchastkasiga to‘g‘ri keladigan dehqon va tomorqa xo‘jaligi (xonadon) soni o‘rtacha 50 tadan iborat bo‘lishi mezon sifatida olinadi.
 Ayrim hollarda hisob uchastkalarini tuzishda ro‘yxatdan o‘tkazuvchiga to‘g‘ri keladigan o‘rtacha yuklama belgilangan normalardan kam yoki ko‘p bo‘lishi mumkin.
 Hisob uchastkasi, instruktorlik va ro‘yxatdan o‘tkazish uchastkalari sonidan kelib chiqib, ro‘yxatdan o‘tkazish jarayonlariga vaqtincha jalb etiladigan xodimlar soni aniqlanadi.
 Tashkiliy rejani tuzishda ko‘zda tutilmagan holatlar (betoblik, baxtsiz hodisalar, yuklangan vazifalarni to‘liq bajarmaslik va boshqalar) hisobga olingan holda hisob uchastkasi, instruktorlik hamda ro‘yxatdan o‘tkazish uchastkalariga vaqtincha jalb etiladigan xodimlar umumiy sonining 10 (o‘n) foizi ish haqi to‘lanmaydigan kadrlar zaxirasi shakllantiriladi.
 Ko‘zda tutilmagan holatlar yuzaga kelganda, ro‘yxatdan o‘tkazish jarayonlariga zaxiradan jalb etilgan xodimlarga belgilangan tartibda ish haqi to‘lanadi.
 14. Jomboy va Parkent tumanlari bo‘yicha tayyorlangan tashkiliy rejalar tumanlar hokimliklari huzuridagi hududiy komissiyalar tomonidan tasdiqlanadi hamda Samarqand va Toshkent viloyatlari statistika boshqarmalariga taqdim etiladi.
 15. Sinov tariqasida ro‘yxatdan o‘tkazish ishlarini tashkil etish va ularning amalga oshirilishi, hududlar darajasida o‘zaro hamkorlikni ta’minlash hududiy komissiyalar tomonidan muvofiqlashtiriladi.
 16. Sinov tariqasida ro‘yxatdan o‘tkazish belgilangan hududlardagi ichki ishlar organlari tomonidan jinoyatchilik ko‘p uchraydigan hududlar va tarbiyasi og‘ir oilalar to‘g‘risidagi ma’lumotlar 2022-yil iyun oyidan kechiktirmagan holda hududiy komissiyalarga taqdim etiladi.
 Olingan ma’lumotlar ro‘yxatdan o‘tkaziladi va hisob uchastkalari bo‘yicha guruhlanadi hamda ro‘yxatdan o‘tkazuvchilarni ushbu manzillar to‘g‘risida xabardor qilish uchun ro‘yxatdan o‘tkazish uchastkalari boshlig‘i yoki ularning o‘rinbosarlariga taqdim etiladi.
 17. Sinov tariqasida ro‘yxatdan o‘tkazish ishlariga quyidagi toifadagi xodimlar jalb qilinadi:
 respublika darajasida — respublika komissiyasi tarkibiga kiritilgan vazirlik va idoralar, Qo‘mita markaziy apparati hamda Qo‘mita huzuridagi Kadrlar malakasini oshirish va statistik tadqiqotlar instituti xodimlari;
 hududiy darajada — tegishli hududiy komissiyalar a’zolari, hududiy statistika boshqarmalari xodimlari;
 tumanlarda — Jomboy va Parkent tumanlari statistika bo‘limlari xodimlari va shartnoma asosida vaqtincha jalb etiladigan tuman ro‘yxatdan o‘tkazish bo‘limlari hamda ro‘yxatdan o‘tkazish uchastkasi, instruktorlik va hisob uchastkalari xodimlari.
 Normativ-huquqiy hujjatlar, qo‘llanma va ma’lumotnoma hujjatlarini ishlab chiqishda ishtirok etish, ro‘yxatdan o‘tkazishni moliyaviy va moddiy-texnik ta’minlashda hisob-kitoblarni tayyorlash uchun mutaxassislar qo‘shimcha ravishda shartnoma asosida jalb qilinishi mumkin.
 18. Samarqand va Toshkent viloyatlari, Jomboy va Parkent tumanlari hokimliklari sinov tariqasida ro‘yxatdan o‘tkazish ishlari uchun jalb etiladigan shaxslarni belgilangan talablar asosida tanlab oladi va ularning ro‘yxatini shakllantiradi.
 Sinov tariqasida ro‘yxatdan o‘tkazish ishlariga tayyorgarlik ko‘rish va ularni amalga oshirishga jalb etiladigan shaxslar ro‘yxati Samarqand va Toshkent viloyatlari hokimliklari huzuridagi hududiy komissiyalar tomonidan tasdiqlanadi.
 19. Sinov tariqasida ro‘yxatdan o‘tkazish ishlariga tayyorgarlik ko‘rish jarayonida Qo‘mitaning hududiy statistika organlari tomonidan Jomboy va Parkent tumanlari hududi shartli ravishda uy-joy va xo‘jalik yurituvchi subyektlar ro‘yxatini tuzish uchastkalariga bo‘linadi, bunda uchastka chegaralarida o‘rtacha 750 ta uy-joy va 25 ta xo‘jalik (tashkilot) qamrab olinadi.
 Uy-joy va xo‘jalik yurituvchi subyektlar ro‘yxatini tuzuvchilar sonini shakllantirishda ko‘zda tutilmagan holatlar (betoblik, baxtsiz hodisalar, yuklatilgan vazifalarni to‘liq bajarmaslik va boshqalar) hisobga olingan holda, asosiy tarkibga qo‘shimcha ravishda ish haqi to‘lanmaydigan 5 foiz kadrlar zaxirasi shakllantiriladi.
 Har bir uy-joy va xo‘jalik yurituvchi subyektlar ro‘yxatini tuzish uchastkalariga uy-joy va xo‘jalik yurituvchi subyektlar ro‘yxatini tuzuvchilar biriktiriladi. Ularning faoliyatini tegishli tuman sinov tariqasida ro‘yxatdan o‘tkazish bo‘limi boshlig‘i nazorat qiladi.
 20. Uy-joylar va xo‘jalik yurituvchi subyektlar ro‘yxatini tuzuvchilar maxsus dastur asosida o‘qitilib, bino va uy-joylar, xo‘jalik yurituvchi subyektlar ro‘yxatini tuzish uchun jalb etiladi.
 Uy-joy va xo‘jalik yurituvchi subyektlar ro‘yxatini tuzuvchilar o‘z uchastkasini xatlovdan o‘tkazish davomida respondentlar yashaydigan barcha binolar ro‘yxatini aniqlaydi, kartografik materiallarni tekshiradi, ularga tegishli belgi qo‘yadi va zarur hollarda o‘zgartirishlar kiritadi.
 21. Tumanlar hokimliklari tomonidan hududiy statistika organlari bilan birgalikda Davlat statistika qo‘mitasi, Qishloq xo‘jaligi vazirligi, Mahalla va nuroniylarni qo‘llab-quvvatlash vazirligi, Veterinariya va chorvachilikni rivojlantirish davlat qo‘mitasi, Kadastr agentligi, O‘zbekiston fermer, dehqon xo‘jaliklari va tomorqa yer egalari kengashining hududiy organlari va boshqa tashkilotlar xodimlari orasidan uy-joy va xo‘jalik yurituvchi subyektlar ro‘yxatini tuzuvchilar tanlab olinadi hamda shartnoma asosida ishga jalb etiladi.
 22. Sinov tariqasida ro‘yxatdan o‘tkazish, instruktorlik, hisob va statsionar uchastkalar ishini tashkil qilish uchun yollanadigan quyidagi xodimlar fuqarolik-huquqiy tusdagi shartnoma asosida jalb qilinadi:
 respondentdan so‘rov o‘tkazish orqali sinov tariqasida ro‘yxatdan o‘tkazish ishlarini amalga oshiruvchi ro‘yxatdan o‘tkazuvchi xodim;
 sinov tariqasida ro‘yxatdan o‘tkazuvchilar ishini nazorat qiladigan nazoratchi instruktor xodim;
 instruktorlar ishini nazorat qiluvchi xodimlar (sinov tariqasida ro‘yxatdan o‘tkazish uchastkasi boshlig‘i va uning o‘rinbosari);
 tuman miqyosida sinov tariqasida ro‘yxatdan o‘tkazish ishlarini nazorat qiluvchi xodimlar (tegishli tuman ro‘yxatdan o‘tkazish bo‘limi boshlig‘i va uning o‘rinbosari);
 tuman miqyosida sinov tariqasida ro‘yxatdan o‘tkazish ishlarini muvofiqlashtiradigan xodim (sinov tariqasida ro‘yxatdan o‘tkazish bo‘limi bosh mutaxassisi).
 23. Sinov tariqasida ro‘yxatdan o‘tkazish ishlariga tayyorgarlik ko‘rish va ularni amalga oshirishga jalb qilingan shaxslar mehnatiga mazkur qarorga 3-ilovaga muvofiq O‘zbekiston Respublikasida sinov tariqasida qishloq xo‘jaligi sohasida ro‘yxatdan o‘tkazish ishlariga jismoniy va yuridik shaxslarni jalb etish va ularga haq to‘lash tartibi to‘g‘risidagi nizomga muvofiq haq to‘lanadi.
 24. Sinov tariqasida ro‘yxatdan o‘tkazish ishlariga vaqtincha jalb qilinadigan xodimlarga Qo‘mita tomonidan tayyorlangan maxsus guvohnoma beriladi.
 25. Sinov tariqasida ro‘yxatdan o‘tkazish ishlariga vaqtincha jalb etiladigan xodimlarga maxsus guvohnomalar berishga tegishli hududiy statistika organlari mas’ul hisoblanadi.
 26. Sinov tariqasida ro‘yxatdan o‘tkazish ishlariga vaqtincha jalb etiladigan xodimlar o‘qitiladi.
 27. O‘qitish davomida quyidagilar:
 sinov tariqasida ro‘yxatdan o‘tkazishning maqsad va vazifalari, ro‘yxatdan o‘tkazish ishlariga tayyorgarlik ko‘rish va ularni amalga oshirishni tartibga soluvchi asosiy normativ-huquqiy hujjatlar, ro‘yxatdan o‘tkazish so‘rovnomalari tarkibi va unga ma’lumotlarni kiritish tartibi, shuningdek, ro‘yxatdan o‘tkazuvchi xodimlarning vazifalari, axloq normalarini o‘rgatish bo‘yicha mashg‘ulotlar;
 planshet qurilmalaridan foydalangan holda so‘rovnomalarni to‘ldirish, to‘plangan ma’lumotlarni markaziy bazaga yuklash va ularning xavfsizligini ta’minlash bo‘yicha mashg‘ulotlar;
 texnika xavfsizligi bo‘yicha mashg‘ulotlar;
 uy-joy va xo‘jalik yurituvchi subyektlar ro‘yxatini tuzuvchilar tomonidan shahar, shahar tipidagi aholi punkti, qishloq aholi punktlaridagi uy-joylar, binolar, shuningdek, fermer xo‘jaliklari hamda qishloq xo‘jaligi faoliyatini amalga oshiruvchi tashkilotlarga tegishli yer uchastkalari ro‘yxatini tuzish bo‘yicha amaliy mashg‘ulotlar;
 respondentlar bilan so‘rov o‘tkazish, kelib chiqadigan barcha qiyinchiliklarni aniqlashtirishga doir muammoli masalalarni muhokama qilish bo‘yicha amaliy mashg‘ulotlar;
 o‘qitilgan xodimlarning ma’lumotlarni o‘zlashtirganligi bo‘yicha nazorat qilish ishlari tashkil etiladi.
 28. Sinov tariqasida ro‘yxatdan o‘tkazuvchi xodimlar o‘qitilgandan so‘ng maxsus guvohnoma va kiyim (nimcha, bosh kiyim va boshqalar bo‘lishi mumkin), ro‘yxatdan o‘tkazish vositalari (planshet, ro‘yxatdan o‘tkazish hujjatlari va kanselyariya buyumlarini olib yurish uchun sumka) bilan ta’minlanadi.
 29. Sinov tariqasida ro‘yxatdan o‘tkazish ishlarini amalga oshirishda, respondentlar so‘rovi quyidagicha tashkil etiladi:
 sinov tariqasida ro‘yxatdan o‘tkazish so‘rovnomalari asosida uyma-uy yurgan holda, yuridik shaxs tashkil etmagan dehqon xo‘jaliklari, tomorqa xo‘jaliklari va dala hovli uchastkalarini ro‘yxatdan o‘tkazish;
 sinov tariqasida ro‘yxatdan o‘tkazish so‘rovnomalari asosida xo‘jalik (tashkilot) rahbari va mas’ul xodimlari bilan so‘rov o‘tkazgan holda, yuridik shaxs tashkil etgan dehqon xo‘jaliklari, fermer xo‘jaliklari hamda qishloq xo‘jaligi faoliyatini amalga oshiruvchi boshqa tashkilotlarni ro‘yxatdan o‘tkazish;
 sinov tariqasida ro‘yxatdan o‘tkazish so‘rovnomalari asosida hokimliklar balansida bo‘lgan zaxira yerlarni ro‘yxatdan o‘tkazish;
 har bir hisob uchastkasidagi xo‘jaliklarning 10 foizini tanlanma ravishda nazorat kuzatuvi asosida o‘rganish.
 30. Agar respondent yashab turgan xonadonida ro‘yxatdan o‘tishni istamasa, ro‘yxatdan o‘tkazuvchi unga instruktorlik uchastkasiga borib ro‘yxatdan o‘tishni taklif etadi va uchastka manzilini beradi.
 Instruktorlik uchastkasi tegishli hududlarda sinov tariqasida ro‘yxatdan o‘tkazish davrida faoliyat yuritadi.
 31. Sinov tariqasida ro‘yxatdan o‘tkazish uchastkasi xodimlari, instruktorlar va ro‘yxatdan o‘tkazuvchilar belgilangan tartibda maxsus guvohnoma, sumka va kanselyariya buyumlari bilan ta’minlanadi.
 32. Sinov tariqasida ro‘yxatdan o‘tkazish davrida instruktorlar ro‘yxatdan o‘tkazuvchilar tomonidan so‘rov o‘tkazilgan respondentlar sonini kunlik nazorat qiladi va ularning hisobini yuritib boradi.
 33. Sinov tariqasida ro‘yxatdan o‘tkazuvchi xodimlar:
 so‘rov o‘tkazishdan oldin o‘zini tanishtirishi, respondentga o‘z guvohnomasini ko‘rsatishi, tashrif maqsadini tushuntirishi, shuningdek, sinov tariqasida ro‘yxatdan o‘tkazishda ishtirok etishning muhimligi, respondentlarning xo‘jalikka doir ma’lumotlarining maxfiyligi ta’minlanishi va so‘rov taxminan qancha vaqt davom etishi to‘g‘risida ma’lumot berishi;
 xo‘jalikka doir ma’lumotlarni to‘plash jarayonida sinov tariqasida ro‘yxatdan o‘tkazish dasturida belgilangan savollar ro‘yxatiga rioya etishi, ularning mazmuni buzilishiga yo‘l qo‘ymasligi;
 sinov tariqasida ro‘yxatdan o‘tkazish so‘rovnomasida keltirilgan ketma-ketlik bo‘yicha savollar berishi, so‘rovnomada mavjud bo‘lmagan savollarni bermasligi;
 sinov tariqasida ro‘yxatdan o‘tkazish so‘rovnomalarini to‘ldirish bo‘yicha yo‘riqnomada keltirilgan tushuntirishlardan tashqari respondentga qulaylik yaratish maqsadida qo‘shimcha ravishda tushuntirishlar berishi;
 xushmuomala bo‘lishi, boshqa shaxslarning o‘z majburiyatlarini bajarishiga to‘sqinlik qilmasligi yoki ularning hayoti, sog‘ligi va mol-mulkiga xavf solmasligi, shuningdek, statistika organlari obro‘siga putur yetkazadigan harakatlardan saqlanishi;
 xo‘jalikka doir ma’lumotlarning maxfiyligini ta’minlashi va ularning mazmunini oshkor qilmasligi;
 o‘z vakolatlariga muvofiq ishlarni to‘liq, sifatli va belgilangan muddatlarda bajarishi lozim.
 34. Sinov tariqasida ro‘yxatdan o‘tkazuvchilar instruktor, ro‘yxatdan o‘tkazish uchastkasi xodimlari ko‘rsatmalarini o‘z vaqtida va aniq bajaradi hamda bu borada boshqa ro‘yxatdan o‘tkazuvchilar bilan hamkorlikda faoliyat olib borishi mumkin.
 Sinov tariqasida ro‘yxatdan o‘tkazuvchilar ish jarayonida yuzaga keladigan muammolar va ularning sabablari bo‘yicha instruktorga xabar beradi hamda ushbu muammolarni imkon qadar mustaqil ravishda bartaraf qilish choralarini ko‘radi.
 Shuningdek, cinov tariqasida ro‘yxatdan o‘tkazuvchilar zarurat tug‘ilganda, oilaviy ahvoli, sog‘ligi va boshqa kutilmagan holatlar haqida instruktorga xabar beradi.
 35. Sinov tariqasida ro‘yxatdan o‘tkazuvchilar mustaqil ravishda ish rejasini tuzadi, zarur hollarda instruktor bilan maslahatlashadi, o‘ziga biriktirilgan hududdagi barcha xo‘jaliklarni hisobga olgan holda so‘rov o‘tkazish uchun qulay bo‘lgan yo‘nalishni belgilab oladi.
 Kun rejasini tuzishda cinov tariqasida ro‘yxatdan o‘tkazuvchilar quyidagilarni:
 kam vaqt sarf etib, qisqa masofani bosib maksimal miqdorda xo‘jaliklarni aylanib, ro‘yxatdan o‘tkazishni;
 jinoyatchilik ko‘p uchraydigan hududlar va tarbiyasi og‘ir oilalar xonadonlariga Milliy gvardiya yoki ichki ishlar organlari xodimlari bilan birgalikda tashrif buyurgan holda zarur xavfsizlik choralarini ko‘rishni hisobga oladi.
 36. Agar cinov tariqasida ro‘yxatdan o‘tkazuvchilar rejadan sezilarli darajada ortda qolayotgan bo‘lsa, instruktorlar ushbu holatning sababini aniqlashtiradi va zarur hollarda, zaxira tarkibidan cinov tariqasida ro‘yxatdan o‘tkazuvchilar jalb etilishi yuzasidan hududiy statistika boshqarmalari boshliqlariga taklif kiritadi.
 37. Sinov tariqasida ro‘yxatdan o‘tkazish so‘rovnomalarini to‘ldirish xo‘jalikning qishloq xo‘jaligi faoliyatini amalga oshirganligini aniqlashdan boshlanadi.
 38. So‘rov davlat tilida o‘tkaziladi. Davlat tilini bilmaydigan respondentlar ona tilida yoki erkin ravishda tanlangan muloqot tilida so‘rovdan o‘tkazilishi mumkin. Bunda cinov tariqasida ro‘yxatdan o‘tkazuvchi xodimlar ushbu hududda yashovchi yoki shu hududning aholisi bilan erkin muloqot qila oladigan shaxslar orasidan tanlanadi.
 39. Ma’lumotlarning to‘liqligi va ishonchliligini ta’minlash maqsadida uch kun muddatda tanlanma ravishda nazorat kuzatuvi o‘tkaziladi.
 Nazorat kuzatuvi barcha hisob uchastkalari bo‘yicha 10 foizdan kam bo‘lmagan qamrov bilan o‘tkaziladi.
 Nazorat kuzatuvidan so‘ng nazorat kuzatuvi ma’lumotlari bilan sinov tariqasida ro‘yxatdan o‘tkazish davrida ro‘yxatdan o‘tkazish so‘rovnomalariga kiritilgan ma’lumotlar solishtiriladi hamda ro‘yxatdan o‘tkazish to‘liqligi va ro‘yxatdan o‘tkazish so‘rovnomalariga kiritilgan ma’lumotlar sifati tekshiriladi.
 40. Sinov tariqasida ro‘yxatdan o‘tkazishning xo‘jalikka doir ma’lumotlari maxfiy bo‘lib, respondentning roziligisiz oshkor etilmaydi va tarqatilmaydi.
 41. Sinov tariqasida ro‘yxatdan o‘tkazish va nazorat kuzatuvi o‘tkazilgandan keyin planshetlar, sumkalar va boshqa hujjatlar quyidagi tartibda topshirilishi kerak:
 sinov tariqasida ro‘yxatdan o‘tkazuvchi — ro‘yxatdan o‘tkazish ishlari yakunlangandan so‘ng 1 (bir) kalendar kun muddatda instruktorlarga;
 instruktorlar — sinov tariqasida ro‘yxatdan o‘tkazuvchilardan qabul qilib olingandan so‘ng 3 (uch) kalendar kun muddatda sinov tariqasida ro‘yxatdan o‘tkazish uchastkasi boshliqlariga;
 sinov tariqasida ro‘yxatdan o‘tkazish uchastkasi boshlig‘i — instruktordan qabul qilib olingandan so‘ng 5 (besh) kalendar kun muddatda tuman sinov tariqasida ro‘yxatdan o‘tkazish bo‘limi boshliqlariga;
 tuman sinov tariqasida ro‘yxatdan o‘tkazish bo‘limi boshliqlari — ro‘yxatdan o‘tkazish uchastkasi boshliqlaridan qabul qilib olingandan so‘ng 5 (besh) kalendar kun muddat ichida tegishli hududiy statistika boshqarmalariga topshiradi.
 42. Sinov tariqasida ro‘yxatdan o‘tkazuvchi xodimlar tomonidan tayyorlangan yig‘ma ma’lumotlar natijalari asosida tumanlar bo‘yicha dastlabki ma’lumotlar xo‘jalik toifalariga ajratilgan holda shakllantiriladi.
 43. Sinov tariqasida ro‘yxatdan o‘tkazish ishlarining natijalari tegishli hududlar bo‘yicha belgilangan jadvallar shaklida shakllantiriladi.
 44. Sinov tariqasida ro‘yxatdan o‘tkazish ishlarining elektron ma’lumotlar bazasi va boshqa hujjatlarning elektron shakli hamda sinov tariqasida ro‘yxatdan o‘tkazish ishlarining yig‘ma hujjatlari qayta ishlangandan so‘ng qonunchilikda belgilangan tartibda saqlash uchun O‘zbekiston Respublikasi “O‘zarxiv” agentligiga taqdim etiladi.
 45. Sinov tariqasida ro‘yxatdan o‘tkazish ishlariga tayyorgarlik ko‘rish va ularni amalga oshirishga jalb etiladigan xodimlar faoliyatini belgilangan me’yorlar asosida tashkil etish uchun sinov tariqasida ro‘yxatdan o‘tkazish ishlarini moddiy-texnika vositalari bilan ta’minlash Qo‘mita tomonidan amalga oshiriladi.
 46. Sinov tariqasida ro‘yxatdan o‘tkazuvchilarning sumkalari, kanselyariya buyumlari, guvohnomasi, maxsus kiyimlari hamda boshqa tovar-moddiy boyliklari Qo‘mita tomonidan “Davlat xaridlari to‘g‘risida”gi O‘zbekiston Respublikasi Qonuniga muvofiq xarid qilinadi.
 47. Sinov tariqasida ro‘yxatdan o‘tkazish hujjatlarini hamda planshet qurilmalari tegishli hududiy statistika organlariga Qo‘mita tomonidan yetkazib beriladi.
 48. Sinov tariqasida ro‘yxatdan o‘tkazish ishlarining natijalari bo‘yicha quyidagilar amalga oshiriladi:
 sinov tariqasida ro‘yxatdan o‘tkazish dasturi, ro‘yxatdan o‘tkazish so‘rovnomalari, ro‘yxatdan o‘tkazish uslublari, ro‘yxatdan o‘tkazish ishlariga tayyorgarlik ko‘rish va ularni amalga oshirish bo‘yicha asosiy tadbirlar hamda foydalanilgan axborot texnologiyalari bo‘yicha sinov natijalari tahlil qilinadi;
 sinov natijalariga ko‘ra 2024-yilda qishloq xo‘jaligi sohasida ro‘yxatdan o‘tkazish dasturi, uslubiy qo‘llanmalar va normativ hujjatlarni ishlab chiqish hamda ma’lumotlarni qayta ishlash usullari va qishloq xo‘jaligida ro‘yxatdan o‘tkazish yakunlarini shakllantirish yuzasidan takliflar ishlab chiqiladi.
 1. Ushbu Nizom O‘zbekiston Respublikasida sinov tariqasida qishloq xo‘jaligi sohasida ro‘yxatdan o‘tkazish ishlariga (keyingi o‘rinlarda — sinov tariqasida ro‘yxatdan o‘tkazish) tayyorgarlik ko‘rish va ularni amalga oshirish hamda ularning natijalarini qayta ishlash jarayonlariga jismoniy va yuridik shaxslarni jalb etish va ularga haq to‘lash tartibini belgilaydi.
 2. Quyidagilar sinov tariqasida ro‘yxatdan o‘tkazish bo‘yicha tashkil etiladigan bo‘linmalarga vaqtincha yollanadigan xodimlar hisoblanadi:
 Jomboy va Parkent tumanlari miqyosida:
 tuman ro‘yxatdan o‘tkazish bo‘limi bo‘yicha — bo‘lim boshlig‘i, bo‘lim boshlig‘i o‘rinbosari, bo‘lim bosh mutaxassisi, uy-joy va xo‘jalik yurituvchi subyektlar ro‘yxatini tuzuvchi;
 sinov tariqasida ro‘yxatdan o‘tkazish uchastkasi bo‘yicha — uchastka boshlig‘i, uchastka boshlig‘ining o‘rinbosari;
 instruktorlik uchastkasi bo‘yicha — instruktor, statsionar ro‘yxatdan o‘tkazuvchi;
 hisob uchastkasi bo‘yicha — sinov tariqasida ro‘yxatdan o‘tkazuvchi.
 3. Samarqand va Toshkent viloyatlarining sinov tariqasida ro‘yxatdan o‘tkazish ishlariga tayyorgarlik ko‘rish va ularni amalga oshirish uchun vaqtincha jalb etiladigan ro‘yxatdan o‘tkazuvchi xodimlari (uy-joy va xo‘jalik yurituvchi subyektlar ro‘yxatini tuzuvchilar, ro‘yxatdan o‘tkazuvchilar, statsionar ro‘yxatdan o‘tkazuvchilar, instruktorlar, ro‘yxatdan o‘tkazish uchastkasi boshlig‘i va uning o‘rinbosarlari) soni belgilangan tartibda Samarqand va Toshkent viloyatlari hokimliklari huzuridagi O‘zbekiston Respublikasida 2024-yilda qishloq xo‘jaligi sohasida ro‘yxatdan o‘tkazishga ko‘maklashish bo‘yicha hududiy komissiyalar (keyingi o‘rinlarda — hududiy komissiyalar) tomonidan aniqlanadi.
 Ro‘yxatdan o‘tkazish ishlariga vaqtincha jalb etiladigan xodimlar soni to‘g‘risida yakuniy ma’lumotlar tegishli hududlardagi dehqon ho‘jaliklari, tomorqa yer hamda dala hovli uchastkalari egalari, fermer ho‘jaliklari va qishloq xo‘jaligi faoliyatini amalga oshiruvchi boshqa tashkilotlarning xatlovi natijalaridan kelib chiqib shakllantiriladi.
 4. Jomboy va Parkent tumanlari sinov tariqasida ro‘yxatdan o‘tkazish bo‘limi xodimlari tegishliligicha Samarqand va Toshkent viloyatlari statistika boshqarmalari (keyingi o‘rinlarda — tegishli hududiy statistika boshqarmalari) tomonidan fuqarolik-huquqiy tusdagi shartnoma asosida ishga jalb etiladi. Sinov tariqasida ro‘yxatdan o‘tkazish xususiyatlaridan kelib chiqib, shartnoma namunalari Davlat statistika qo‘mitasi tomonidan Bandlik va mehnat munosabatlari vazirligi, Adliya vazirligi va Kasaba uyushmalari federatsiyasi bilan kelishgan holda ishlab chiqiladi.
 5. Uy-joy va xo‘jalik yurituvchi subyektlar ro‘yxatini tuzuvchi xodimlar tegishli tumanlar hokimliklari tomonidan hududiy statistika organlari bilan birgalikda tanlab olinadi.
 6. Jismoniy va yuridik shaxslar hududiy komissiyalar hamda Samarqand va Toshkent viloyatlari hamda Jomboy va Parkent tumanlari hokimliklari tomonidan sinov tariqasida ro‘yxatdan o‘tkazish ishlariga jalb etiladi.
 Jalb etilgan ro‘yxatdan o‘tkazuvchi xodimlar bilan tegishli hududiy statistika boshqarmalari rahbarlari o‘rtasida fuqarolik-huquqiy tusdagi shartnomalar tuziladi.
 7. Sinov tariqasida ro‘yxatdan o‘tkazish ishlariga jalb qilinadigan shaxslar O‘zbekiston Respublikasi fuqarosi bo‘lishi, davlat tilini bilishi, umumiy o‘rta, o‘rta maxsus (kasb-hunar ta’limi) yoki oliy ma’lumotga ega bo‘lishi, yoshi 16 yoshdan yuqori bo‘lishi, aqli raso, aholi bilan muloqotga kirisha oladigan (gapirish va eshitish qobiliyatiga ega), planshet qurilmalaridan foydalana oladigan bo‘lishi talab etiladi.
 8. Sinov tariqasida ro‘yxatdan o‘tkazish ishlariga jalb etiladigan fuqarolarning shaxsini tasdiqlovchi hujjati mavjud bo‘lishi lozim.
 9. Sinov tariqasida ro‘yxatdan o‘tkazish ishlariga jalb etiladigan shaxslarning asosiy ish (o‘qish) joylaridagi lavozimi va o‘rtacha oylik maoshlari (stipendiyalari) saqlab qolinadi.
 10. Sinov tariqasida ro‘yxatdan o‘tkazish ishlariga tayyorgarlik ko‘rish va ularni amalga oshirishga jalb etiladigan shaxslar mehnatiga ushbu Nizomga ilovasiga muvofiq haq to‘lanadi.
 11. Agar shartnomada ko‘rsatilgan ish muddati tugamasdan avval shartnoma bekor qilinadigan bo‘lsa, ish haqi haqiqiy ishlangan vaqtga (muddatga) mutanosib ravishda hisoblanadi.
 12. Sinov tariqasida ro‘yxatdan o‘tkazish ishlarida faol ishtirok etgan shaxslar samarali mehnat faoliyatidan kelib chiqib, Davlat statistika qo‘mitasi raisi hamda hududiy komissiyalarning qaroriga asosan mukofot yoki qimmatbaho sovg‘alar bilan taqdirlanishi mumkin.
 13. Sinov tariqasida ro‘yxatdan o‘tkazish ishlariga jalb qilinadigan shaxslar mehnatiga Davlat budjeti mablag‘lari va qonunchilik hujjatlarida taqiqlanmagan boshqa mablag‘lar hisobiga haq to‘lanadi.
 14. Sinov tariqasida ro‘yxatdan o‘tkazish ishlariga jalb etilgan shaxslar bilan mehnat munosabatlari va fuqarolik-huquqiy munosabatlar O‘zbekiston Respublikasining Mehnat kodeksi, Fuqarolik kodeksi va boshqa normativ-huquqiy hujjatlar bilan tartibga solinadi.
 Sinov tariqasida qishloq xo‘jaligi sohasida ro‘yxatdan o‘tkazish dasturi asosida ishlab chiqilgan sinov tariqasida qishloq xo‘jaligi sohasida ro‘yxatdan o‘tkazish so‘rovnoma shakllari quyidagilardan iborat:
 1-DTXR shakli. “Yuridik shaxs tashkil etmagan dehqon xo‘jaligi va tomorqa xo‘jaligini ro‘yxatdan o‘tkazish so‘rovnomasi” — 5.1-ilova; 
 2-YuDXR shakli. “Yuridik shaxs tashkil etgan dehqon xo‘jaligini ro‘yxatdan o‘tkazish so‘rovnomasi — 5.2-ilova; 
 3-DNR shakli. “Jamoa bog‘dorchiligi, polizchiligi va uzumchiligi hamda fuqarolarini (dala hovlini) ro‘yxatdan o‘tkazish so‘rovnomasi” — 5.3-ilova; 
 4-FXR shakli. “Fermer xo‘jaligini ro‘yxatdan o‘tkazish so‘rovnomasi” — 5.4-ilova; 
 5-QXTR shakli. “Qishloq xo‘jaligi tashkilotini ro‘yxatdan o‘tkazish so‘rovnomasi” — 5.5-ilova; 
 6-ZER shakli. “Zaxira yerlarni (tuman hokimliklari balansida bo‘lgan) ro‘yxatdan o‘tkazish so‘rovnomasi” — 5.6-ilova.